Božská komédia

Božská komédia () je rozsiahly epos talianskeho básnika Danteho Alighieriho, jedno z najvýznamnejších diel svetovej literatúry. Vzniklo pravdepodobne v rokoch 13041321. V samotnej Božskej komédii Dante uvádza, že sa dej odohráva na Veľkú noc roku 1300 od 7. do 14. apríla. 1300 bol prvým jubilejným rokom, keď sa viacerí veriaci odobrali na púť, aby im boli odpustené ich hriechy.   

Je napísaná pomocou tercín (trojveršových strôf). V pôvodnom znení – a v niektorých prekladoch – je zložená z 11-slabičných veršov, v diele sa však nachádza aj niekoľko výnimiek. Podľa Jozefa Felixa a Viliama Turčányho sa nejedná o chybu alebo nepozornosť, prikláňajú sa skôr k názoru, že chcel Dante týmto narušením pravidelnosti poukázať na rozličné záležitosti vo veršoch. Celé dielo tvorí 14 233 veršov. 

 Názov 
Dielo sa pôvodne volalo jednoducho Komédia (). V stredoveku, vrátane 14. storočia, keď bolo dielo napísané, sa komédia považovala za opak tragédie, teda za žáner, ktorý má pochmúrny začiatok, no radostný koniec. Prívlastok „Božská“ jej priradil až známy taliansky spisovateľ Bocaccio, ktorý bol považovaný za odborníka na Danteho umenie.

 Rozdelenie 
Danteho Božská Komédia sa skladá z troch častí, resp. kantík:
 Peklo ()
 Očistec ()
 Raj ()
Celú Božskú komédiu tvorí 100 spevov. Číslo 100 Dante považoval za symbol úplnosti a dokonalosti. Kantiku Peklo tvorí 33+1 spevov  – jeden je úvod, ktorý sa väčšinou radí do prvej časti  – Očistec 33 spevov, podobne aj Raj 33 spevov.  

 Peklo (Inferno) 

náhľad|244x244bod|Peklo od Sandra Botticelliho
Kantika Peklo sa začína Danteho blúdením v Temnom lese, ktoré symbolizuje hriešnu cestu. Počas jeho cesty ho ohrozujú tri šelmy, a to Zmyselnosť, Pýcha a Lakomosť. Na pomoc mu príde jeden z najvýznamnejších antických básnikov, Vergílius, ktorého Eneidu obdivoval aj sám Dante. Vergílius symbolizuje rozum. Beatrice, Danteho platonická láska, poslala antického básnika za Dantem, aby ho previedol Peklom a Očistcom.  

Danteho Peklo má lievikovitý tvar, kde si hriešnici odpykávajú tresty na základe princípu contrapasso (súvis medzi vinou a trestom). Skladá sa z Predpeklia a deviatich kruhov Pekla. 

Dante blúdil Peklom 3 dni – od 7. apríla 1300 (na Zelený štvrtok) do 10. apríla 1300.    

 Zloženie Pekla 
 Predpeklie – ľahostajní (voči Bohu)
 Peklo 
 Prvý kruh – nepokrstení 
 Druhý kruh – zmyselní 
 Tretí kruh – nenásytní
 Štvrtý kruh – lakomci a márnotratníci 
 Piaty kruh – hnevliví a zatrpknutí 
 Šiesty kruh – heretici a epikurejci 
 Siedmy kruh – násilníci 
 Prvé okružie – násilní voči blížnemu 
 Druhé okružie – násilní voči sebe 
 Tretie okružie – násilní voči Bohu, prírode, umeniu
 Ôsmy kruh – podvodníci 
 Prvý žľab – kupliari a zvodcovia 
 Druhý žľab – lichotníci 
 Tretí žľab – svätokupci 
 Štvrtý žľab – veštci 
 Piaty žľab – úplatkári 
 Šiesty žľab – pokrytci 
 Siedmy žľab – zlodeji 
 Ôsmy žľab – zlí radcovia
 Deviaty žľab – rozsievači nesvárov a rozkolov 
 Desiaty žľab – falšovatelia 
 Deviaty kruh – zradcovia 
 Prvé pásmo – Kaina – zradcovia príbuzných 
 Druhé pásmo – Antenora – zradcovia vlasti
 Tretie pásmo – Ptolomea – zradcovia hostí
 Štvrté pásmo – Judekka – zradcovia dobrodincov 
 Lucifer

 Očistec (Purgatorio) 
náhľad|Danteho predstava o Očistcovej hore
V tejto kantike Dante spoločne s Vergíliom prejdú cez Očistcovú horu, ktorá sa podľa básnika nachádza na južnej pologuli a je obklopená oceánom. Túto Očistcovú horu tvorí Predočistec, ktorý sa skladá z pobrežia a troch kruhov, z Očistca, ktorý sa skladá zo siedmich kruhov a Pozemského raja. Aj v Očistci sa uplatňuje princíp contrapasso (súvislosť medzi vinou a trestom).

Pri bráne do Očistca anjel nakreslí na Danteho čela sedem písmen P (po taliansky peccato, teda hriech), ktoré sa pri každom jednom zdolaní kruhu Očistca z Danteho zmyje. Keď prejde cez prvý kruh (pýchu), zmyje sa mu z čela jedno P a ostatné sa rozmažú – verilo sa totižto, že je pýcha základom všetkých hriechov.   

Keď sa dvaja básnici dostanú na vrch Očistcovej hory, do Pozemského Raja, Vergílius sa s Dantem rozlúči, keďže on, ako nepokrstený, odsúdený na bytie v prvom kruhu Pekla, nemá právo vstúpiť Raja. Na tomto mieste zostúpi Beatrice, Danteho platonická láska, ktorá umrela ako 25-ročná v roku 1290, teda desať rokov pred Danteho cestou, ktorá básnika prevedia cez Raj. 

Zaujímavosťou je, že Vergílius sprevádzal Danteho cez 63 spevov a Beatrice, naopak, cez obrátený číselný pomer, cez 36 spevov Božskej komédie.

 Zloženie Očistca 

 Predočistec 
 Pobrežie – nedbanliví, ktorí zomreli exkomunikovaní 
 Prvé pásmo – nedbanliví, ktorí boli leniví sa kajať
 Druhé pásmo – nedbanliví, ktorí zomreli násilnou smrťou
 Tretie pásmo – nedbanliví panovníci
 Brána do Očistca 
 Očistec 
 Prvý kruh – pyšní 
 Druhý kruh – závistliví 
 Tretí kruh – hnevliví 
 Štvrtý kruh – leniví 
 Piaty kruh – lakomí a márnotratní 
 Šiesty kruh – nestriedmi 
 Siedmy kruh – zmyselní       

 Raj (Paradiso) 
náhľad|254x254bod|Danteho predstava o Raji
Rajom sprevádza Danteho Beatrice, jeho platonická láska. Raj sa skladá zo sféry ohňa, ktorý je vchodom do Raja, naďalej z deviatich nieb, Bielej ruže, Empyrea, Anjelského chóru a najvyššie sa nachádza samotný Boh.  

 Zloženie Raja 

 Sféra ohňa – vstup do Raja
 Nebá 
 Nebo Mesiaca – anjeli, duše, ktoré nemohli dodržať sľub 
 Nebo Merkúra – archanjeli, duše, ktoré konali dobro z túžby po svetskej sláve 
 Nebo Venuše – kniežatstvá, duše milujúce
 Nebo Slnka – mocnosti, duše múdre 
 Nebo Marsu – sily, duše bojujúce 
 Nebo Jupitera – panstvá, duše spravodlivé 
 Nebo Saturna – tróny, duše spravodlivé 
 Nebo stálic – cherubíni, triumf Krista, Márie blažených 
 Prvý hýbateľ/Krištáľové nebo – serafíni, triumf anjelov 
 Biela ruža 
 Empyreum 
 Anjelské chóry 
 Boh 

 Slovenské preklady 
 preklad Viliama Turčányho a Jozefa Felixa
 1. vyd.



 [2. vyd.]

 [3. vyd.]

 preklad Karola Strmeňa

 preklad Andreja Žarnova a Mikuláša Pažitku

 preklad Pavla Koprdu


 Galéria 

 Iné projekty 

 Zdroj 
 FELIX, Jozef. TURČÁNY, Viliam. Božská komédia. 1. vyd. Trnava : Spolok svätého Vojtecha, 2019. ISBN 978-80-8161-365-4.

 Ďalšia literatúra 


Kategória:Diela Danteho Alighieriho
Kategória:Literatúra v Taliansku
Kategória:Stredoveká literatúra